Uurides, millised on suurima kasutajate arvuga 2007. aastal (ehk viimase 12 kuuga) Eestis startupide poolt loodud veebiteenused, avastab uurija, et polegi teisi. Vaat kus lops.  Kas oleme jõudnud ajastusse, kus Eesti Internetimeedia turg on jagatud tänaste tegijate vahel ja areng seetõttu peatunud? Nii ongi.    Uusi teenuseid loodi küll suuremate olemasolevate meediafirmade poolt (Elu24 ja Reporter, lisaks väiksemad Kalev ja Melu), uusi tegijaid aga kas polnudki või jäid nende teenused tavakasutajale (ja erinevate topide jaoks) tähelepandamatuks.    TNS Metrixi, Metrix.ee ja MediaIndexi alusel tundub, et kui üldse midagi uut tehti, siis jäi selle teenuse  kasutajate arv sinna alla 10-15 tuhande nädalase külastaja. Ma kahjuks ei mäleta peast Toidutare, Crime, Buduaari, Pereklubi loomisaegu, võimalik, et mõni neist alustas alles 2007 ja saab seega suurima tegija auhinna endale. Kuid ka sel juhul on tegu niššitoodetega.    Ehk vaid veidi on parem olukord Lätis-Leedus ja Skandinaavia maades, kuid ka seal on enimkülastatavate saitide top suhteliselt muutumatu ning koondumas olemasolevate meediafirmade kätte. Uued teenused tekivad samuti üldjuhul neilt, kellel  juba olemas mõned suured saidid või muud meediakanalid.    Eestis on kogu veebisaitide TOP 10 suurte meediafirmade ja telkode käes (Eesti Telekom, Ekspress Grupp, Tele2, Eesti Meedia, Sanoma Baltics, Eesti Päevaleht). Sinna läheb tõenäoliselt ka vähemalt 80% Interneti reklaamirahast. Järgmise kümne hulgas on küll mõningaid sõltumatuid üksiküritajaid, kuid ka mitu neist on omavahel ühte või teistpidi seotud. Usun ka, et koondumine jätkub ja suur hulk 2-3. kümne ettevõtteid läheb lähiaastatel  ülaltoodud 6 telko ja meediafirma kätte. Kusagilt sealt 2-3. kümnest läheb ka piir, kus üldse on võimalik reaalselt Eestis täna ja lähiaastatel omadega nulli tulevat ja reaalset käivet omavat ettevõtet luua (kuigi eks odavalt tehtud hobiprojekte ikka jätkub).    Suure kindlusega võib täna väita, et lähima aasta jooksul Eestis uute tegijate poolt uusi veebiteenuseid ka peale tulemas pole. Küll teevad lisaarendusi kindlasti olemasolevad TOP 10-30 tegijad, kellel on tunduvalt lihtsam ja odavam uute  teenustega välja tulla. Eesti Internet on seega jagatud ja selline ta meil lähemal paaril aastal siin olema hakkab.    Nii mina kui paljud teised oleks väga rõõmsad, kui ma eksiksin. Samas pole täna startupide ega isegi eraisikute poolelt näha ei initsiatiivi, ideid ega katsetusi selles suunas, et midagi ära teha.    Huvitav, kas 2008. aasta topis on vähemalt üks uue tegija loodud teenus?